Reconeix la trajectòria centenària de la Lliga Internacional de Dones per la Pau i la Llibertat (WILPF) en un acte al Parlament de Catalunya.
L'Institut Català Internacional per la Pau (ICIP) va lliurar ahir al vespre el Premi ICIP Constructors de Pau 2014 a l'organització Women's International League for Peace and Freedom (Lliga Internacional de Dones per la Pau i la Llibertat, WILPF en les sigles en anglès) en una cerimònia al Parlament de Catalunya.
L'acte, presidit per la presidenta del Parlament, Núria de Gispert, la vicepresidenta del Govern de la Generalitat, Joana Ortega, i el president de l'ICIP, Rafael Grasa, ha comptat amb la presència de la presidenta internacional de WILPF, AdiliaCaravaca, i diferents membres de l'organització premiada, així com representants de diferents moviments pacifistes feministes.
El Premi ICIP Constructors de Pau 2014 reconeix "la trajectòria centenària en el treball de dones per la pau de WILPF, així com el seu compromís amb el desarmament, la defensa dels drets humans i la persistència per tal d'aconseguir el reconeixement del paper de les dones en la construcció de pau ".
El guardó l'ha rebut la presidenta internacional de l'organització, Adilia Caravaca, qui ha reivindicat el compromís de WILPF en multitud de lluites al llarg de l'últim segle, com les "lluites per la independència, l'alliberament de les colònies, l'autodeterminació dels pobles indígenes, la lluita contra l'apartheid i contra totes les guerres".
La presidenta de WILPF ha destacat la vigència dels objectius i principis de les fundadores de WILPF: vivim en un món d'intolerància, de permanents guerres i d'inseguretat.
Estem lluny de tenir societats que se centrin en satisfer les necessitats humanes.
La pau sembla més elusiva que mai".
En el transcurs de la cerimònia s'ha projectat un vídeo sobre l'organització premiada, s'ha llegit una glossa sobre els cent anys de trajectòria de WILPF i l'acta de concessió del premi.
Posteriorment, el president de l'ICIP, Rafael Grasa, ha destacat la influència de WILPF en l'agenda internacional.
En el seu discurs, el president de l'ICIP ha recordat que WILPF "ha estat al centre d'una tradició de feminisme pacifista internacionalista" i que "ha estat capaç de realitzar una ingent tasca en un món vetat a la societat civil i fet a mida dels homes".
Després del lliurament del guardó, la vicepresidenta del Govern de la Generalitat, Joana Ortega, ha recordat que les crisis obertes a països com l'Iraq, Síria, Nigèria o Ucraïna "fan que calgui treballar per la pau amb més intensitat que mai".
La vicepresidenta ha felicitat WILPF pel camí recorregut en favor de la pau i l'ICIP per la iniciativa d'un premi que assoleix, any rere any, prestigi internacional.
Finalment, l'acte l'ha clausurat la presidenta del Parlament, Núria de Gispert, que ha lloat la valentia de les primeres dones de WILPF, que fa cent anys, en plena Primera Guerra Mundial, es van reunir en un congrés a La Haia per parlar de pau i desarmament.
De Gispert ha recordat la tradició pactista de les institucions catalanes i ha reivindicat la necessitat que la lluita per la pau de WILPF continuï endavant.
El Premi ICIP Constructors de Pau va néixer l'any 2011, amb una edició extraordinària que va guardonar el Parlament de Catalunya en representar la continuïtat i el llegat de les institucions Pau i Treva i el Consolat del Mar.
L'any 2013, el Premi ICIP Constructors de Pau va guardonar l'exgeneral nascut a Belgrad JovanDivjak, pel seu coratge en la defensa de Sarajevo durant la Guerra dels Balcans i el seu treball en favor de les víctimes del conflicte.